ธปท.ดันระบบชำระเงินเรียลไทม์รับยุคดิจิทัล
ธปท.เร่งผลักดันระบบชำระเงินรองรับเศรษฐกิจยุคดิจิทัล ชี้อีก 5 ปีโอนชำระเงินได้แบบเรียลไทม์ ทุกที่ ทุกเวลา ผ่านทุกอุปกรณ์
13 ส.ค. 2558

ธปท.เร่งผลักดันระบบชำระเงินรองรับเศรษฐกิจยุคดิจิทัล ชี้อีก 5 ปีโอนชำระเงินได้แบบเรียลไทม์ ทุกที่ ทุกเวลา ผ่านทุกอุปกรณ์
นางทองอุไร ลิ้มปิติ รองผู้ว่าการด้านเสถียรภาพสถาบันการเงิน ธนาคารแห่งประเทศไทย(ธปท.) เปิดเผยว่า การพัฒนาระบบการชำระเงินของไทยในอีก 5 ปีข้างหน้า(2560-2565) จะเห็นภาพของการชำระเงินที่เกิดขึ้นได้ทุกที่ ทุกเวลา และทุกอุปกรณ์ เพื่อรองรับยุคที่ประเทศไทยกำลังจะก้าวเข้าสู่ความเป็นเศรษฐกิจดิจิทัล (Digital Economy) ซึ่งประชาชนผู้ใช้บริการจะได้รับความสะดวก ปลอดภัย และใช้บริการในราคาที่เหมาะสมมากขึ้น
“ปัจจุบันการโอนชำระเงินยังไม่เรียลไทม์ขนาดเกิดได้ทุกที่ทุกเวลาและทุกอุปกรณ์ขนาดนั้น เพราะการพัฒนายังไม่ไปถึงจุดสูงสุด แต่ต่อไปในอนาคตระบบจะเกิดการเชื่อมโยงกันได้หมด ไม่ว่าแบงก์ สถาบันการเงินการเงินเฉพาะกิจของรัฐ หรือ บริษัทผู้ประกอบธุรกิจที่ไม่ใช่สถาบันการเงิน(นันแบงก์) “นางทองอุไรกล่าว
นางทองอุไร กล่าวว่า การพัฒนาเพื่อรับระบบในธนาคารพาณิชย์จะเปลี่ยนระบบบัตรเดบิต และบัตรเอทีเอ็ม จากแถบแม่เหล็กเปลี่ยนเป็นระบบซิพการ์ดที่มีความปลอดภัยสูงขึ้น โดยจะเริ่มเปลี่ยนบัตรที่ออกใหม่ตั้งแต่เดือนพ.ค.2559 เป็นต้นไป และคาดว่าอีกไม่เกิน 3 ปีข้างหน้าบัตรแถบแม่เหล็กที่มีอยู่ประมาณ 30 ล้านใบจะไม่มีใช้ในระบบแล้ว ซึ่งล่าสุดธนาคารพาณิชย์ก็ทยอยเปลี่ยนตู้ที่รองรับบัตรระบบชิพการ์ดไปกว่า 88-90% แล้ว
ทั้งนี้ ในวันที่ 31 ส.ค.2558 ธปท.จะจัดงานสัมมนาระบบการชาระเงินปี 2558 “BOT Conference on Thailand’s Payment 2015” ภายใต้แนวคิด “ผนึกกาลังผลักดันเศรษฐกิจไทย ก้าวสู่ Digital Economy” ที่โรงแรมเซ็นทารา แกรนด์ แอท เซ็นทรัลเวิลด์ เพื่อแสดงให้เห็นถึงพัฒนาการด้านการชำระเงินของประเทศ รวมทั้งนำเสนอวิสัยทัศน์และความร่วมมือของผู้มีส่วนเกี่ยวข้องในการพัฒนาบริการชาระเงินผ่านเทคโนโลยีสมัยใหม่และโครงสร้างพื้นฐานที่รองรับ เพื่อตอบสนองความต้องการของภาครัฐ ภาคธุรกิจ และประชาชน และสอดรับกับนโยบายเศรษฐกิจดิจิทัลของรัฐบาล.